**Neitsyt Marian katedraali** (valkoven. Архікафедральны касцёл Найсвяцейшага Імя Найсвяцейшай Дзевы Марыі, *Arh’ikafedralny kastsjol Naisvjatseimaha Imja Naisvjatseišai Dzevy Maryji*, ven. Архикафедральный собор Пресвятого Имени Пресвятой Девы Марии, *Arhikafedralnyi sobor Presvjatogo Imeni Presvjatoi Devy Marii*) on Valko-Venäjän pääkaupungin Minskin historiallisessa keskustassa sijaitseva, vuosina 1700–1710 rakennettu kirkko. Se on Valko-Venäjän katolisen kirkon ja sen Minskin ja Mahiljoun arkkihiippakunnan pääkatedraali.

Valmistumisensa jälkeen tämä Liettuan suuriruhtinaskunnan Minskin voivodikunnan pääkaupungissa sijainnut kirkko toimi jesuiittaluostarin ja -kollegion kirkkona. Se oli pyhitetty Jeesuksen, Pyhän Marian ja Pyhän Barbaran nimeen. 

Kirkko ympäristöineen noin vuonna 1915. Kirkon oikealla puolella silloisen kaupunginduuman kellotorni.
Sisänäkymä kirkon päälaivaan
Vuonna 1773 jesuiittalaitos lakkautettiin paavin määräyksellä. Kirkon viereisestä jesuiittakoulusta tehtiin kuusiluokkainen maallinen koulu ja 1700-luvun lopulta vuoteen 1917 aiemmassa jesuiittakoulun rakennuksessa sijaitsi myös Minskin kuvernementin kuvernöörin asunto. Minsk siirtyi Puolan 2. jaossa osaksi Venäjän keisarikuntaa. Vuonna 1798 perustettiin roomalaiskatolinen Minskin hiippakunta. Hiippakunnan katedraalin aseman saanut kirkko pyhitettiin tässä yhteydessä Neitsyt Marialle. Kirkkoa uudelleenrakennettiin ja uusittiin useita kertoja. Sisäseinät ja kaaret peitettiin raamatullisilla ja kirkon historiaa kuvaavilla freskoilla. 1800-luvun puolivälissä kirkko sai ilmaisuvoimalliset 24:n äänikerran (rekisterin) kirkkourut. 

Vuonna 1869 Minskin hiippakunta (diacesium) lakkautettiin ja kirkon asema muuttui seurakuntakirkoksi. Se pysyi kuitenkin Minskin kuvernementin katolisten pääpyhäkkönä vuoteen 1917 saakka jolloin hiippakunta palautettiin. 

Kirkko suljettiin uskonnolliselta toiminnalta neuvostoaikana vuonna 1934. Toisen maailmansodan aikana kirkko kuitenkin avattiin jälleen jumalanpalveluskäyttöön. Itse kirkko säilyi ehjänä maailmansodassa, vaikka viereinen, aiemman jesuiittakoulun rakennus vaurioitui pahoin. Vuonna 1947 pyhäkkö suljettiin jälleen. Vuonna 1951 kirkontornit purettiin, ulkoinen koristelu tuhottiin ja fasadi uusittiin. Sisätilojakin muokattiin, freskot peitettiin maalilla. Rakennus muutettiin urheiluseuran (DSO Spartakus) tiloiksi. 

Vuonna 1993 rakennus palautettiin uskonnolliseen käyttöön. Rakennus restauroitiin kirkoksi Valko-Venäjän katolisen kirkon arkkipiispa Kazimir Svjontakin johdolla, puolalaisten ja valkovenäläisten asiantuntijoiden yhteistyönä. Kirkontornit rakennettiin uudestaan ja varustettiin risteillä, rakennus sai neljä kirkonkelloa entiseen tapaan. Vuonna 1997 rakennus pyhitettiin katolisen Minskin ja Mahiljoun arkkihiippakunnan pääkatedraaliksi ja omistettiin jälleen Neitsyt Marialle. Jumalanpalvelukset alkoivat uudelleen. Vuonna 2005 kirkkoon asennettiin uudet Itävallassa valmistetut urut.

Lähteet
-------

1. ↑  Archdiocese of Minsk-Mohilev Valko-Venäjän katolinen kirkko, catholic.by.  Arkistoitu 7.10.2013. Viitattu 5.10.2013. (englanniksi)
2. 1 2 3 4 5 6  S. N. Maštšeno: *Minsk i okrestnosti (Minsk and Surroundings)*, s. 25-29 Jesuit Cloister Complex, The Archcatedral of the Blessed Virgin. Višeišaja škola, Minsk, 2008. ISBN 978-985-06-1420-9. (venäjäksi) ja (englanniksi)
3. ↑  Chrystaphor Khilkevich (text), Siarhei Plytkevich (photos), R. Atojan (map), T. Melyanets (design): *Minsk in one day. Guidebook*, s. 41-44 Roman-Catholic Cathedral of Virgin Mary. Riftur (Riftour), Minsk, 2007. ISBN 978-985-6700-55-5. (englanniksi)
4. ↑  Mariinski kafedralnyi sobor (Ijezuitskii kostjol) minsk-old-new.com.  Arkistoitu 14.10.2009. Viitattu 18.12.2013. (venäjäksi)

Aiheesta muualla
----------------

* Kuvia tai muita tiedostoja aiheesta **Neitsyt Marian katedraali (Minsk)** Wikimedia Commonsissa

* Arhikafedralnyi sobor Presvjatoi Devy Marii (Arkistoitu – Internet Archive) (venäjäksi) (interfax.by)
* Cathedral of the Blessed Virgin Mary (Arkistoitu – Internet Archive) (englanniksi) (minsktourism.by)